Document ID: 32013R0944

A BIZOTTSÁG 944/2013/EU RENDELETE
(2013. október 2.)
az anyagok és keverékek osztályozásáról, címkézéséről és csomagolásáról szóló 1272/2008/EK európai parlamenti és tanácsi rendeletnek a műszaki és tudományos fejlődéshez való hozzáigazítása céljából történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az anyagok és keverékek osztályozásáról, címkézéséről és csomagolásáról, a 67/548/EGK és az 1999/45/EK irányelv módosításáról és hatályon kívül helyezéséről, valamint az 1907/2006/EK rendelet módosításáról szóló, 2008. december 16-i 1272/2008/EK európai parlamenti és tanácsi rendeletre (1) és különösen annak 37. cikke (5) bekezdésére, valamint 53. cikkére,
mivel:
(1)
Az 1272/2008/EK rendelet IV. melléklete 1. részének 6.2. táblázatában megadott P210 óvintézkedésre vonatkozó mondat tekintetében az Egyesült Nemzetek Szervezetének a vegyi anyagok osztályozásának és címkézésének globálisan harmonizált rendszere (a továbbiakban: GHS) 5. felülvizsgálata olyan változásokat eredményezett, amelyeket a 487/2013/EU bizottsági rendelet (2) nem vett teljes mértékben figyelembe. Az egységesség érdekében szükséges a GHS és az 1272/2008/EK rendelet közötti teljes körű összehangoltság megteremtése.
(2)
Az 1272/2008/EK rendelet VI. mellékletének 3. része a veszélyes anyagok harmonizált osztályozásának és címkézésének két jegyzékét tartalmazza. A 3.1. táblázat a veszélyes anyagok harmonizált osztályozását és címkézését az 1272/2008/EK rendelet I. mellékletének 2-5. részében meghatározott kritériumok alapján sorolja fel. A 3.2. táblázat a veszélyes anyagok harmonizált osztályozását és címkézését a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (3) VI. mellékletében meghatározott kritériumok alapján sorolja fel. E két jegyzéket a már a harmonizált osztályozás tárgyát képező anyagokra vonatkozó aktualizált osztályozások, valamint új harmonizált osztályozások felvétele céljából módosítani szükséges.
(3)
Az Európai Vegyianyag-ügynökség (ECHA) kockázatértékelési bizottsága állásfoglalásokat adott ki az ECHA-hoz az 1272/2008/EK rendelet 37. cikke alapján benyújtott, az anyagok harmonizált osztályozására és címkézésére vonatkozó javaslatokról. Ezen állásfoglalások, valamint az érdekelt felektől érkezett észrevételek alapján helyénvaló módosítani az 1272/2008/EK rendelet VI. mellékletét bizonyos anyagok osztályozásának és címkézésének harmonizálása érdekében.
(4)
Az e rendelettel módosított 1272/2008/EK rendelet VI. mellékletének 3. részében meghatározott harmonizált osztályozások nem alkalmazandók azonnal, mivel némi időre van szükség ahhoz, hogy a gazdasági szereplők hozzáigazíthassák az anyagok és keverékek címkézését és csomagolását az új osztályozásokhoz, és értékesítsék meglévő készleteiket. Ezenkívül szükség lesz némi időre ahhoz, hogy a gazdasági szereplők megfeleljenek a rákkeltő, mutagén vagy a reprodukciós szempontból toxikus, 1A és 1B kategóriájú (3.1. táblázat) és 1. és 2. kategóriájú (3.2. táblázat) anyagként, vagy a vízi szervezetekre rendkívül mérgező, a vízi környezetben hosszú távú hatást kifejtő anyagként besorolt anyagokra vonatkozó új harmonizált osztályozásból eredő regisztrációs kötelezettségeknek, különösen a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendelet (4) 23. cikkében meghatározott kötelezettségeknek.
(5)
A „pitch, coal tar, high-temp.” (szurok, kőszénkátrány, magas hőmérsékletű - EK-szám: 266-028-2) anyag tekintetében hosszabb időre lesz szükség ahhoz, hogy a gazdasági szereplők megfeleljenek a vízi szervezetekre rendkívül mérgező, a vízi környezetben hosszú távú hatást kifejtő anyagként besorolt anyagokra vonatkozó új harmonizált osztályozásból eredő kötelezettségeknek, különösen a veszélyes áruk szárazföldi szállításáról szóló, 2008. szeptember 24-i 2008/68/EK európai parlamenti és tanácsi irányelv (5) 3. cikkében és III. mellékletében meghatározott kötelezettségeknek. Ezért a harmonizált osztályozás alkalmazásának bevezetése előtt hosszabb átmeneti időszakot kell előírni.
(6)
A „gallium arsenide” (gallium-arzenid - EK-szám: 215-114-8) anyag tekintetében a kockázatértékelési bizottság új állásfoglalás kiadásán dolgozik a „Reprodukciós toxicitás” veszélyességi osztály vonatkozásában. Ezért a végleges állásfoglalás megszületéséig ezt a veszélyességi osztályt nem kell belefoglalni az 1272/2008/EK rendelet VI. mellékletébe.
(7)
A „polyhexamethylene biguanide hydrochloride” (polihexametilén-biguanid-hidroklorid - CAS-szám: 27083-27-8 vagy 32289-58-0) anyag tekintetében új tudományos adatok váltak hozzáférhetővé az „Akut toxicitás, belélegzés” veszélyességi kategória vonatkozásában, amelyekből arra lehet következtetni, hogy a kockázatértékelési bizottság korábbi adatokon alapuló állásfoglalásában ajánlott veszélyességi besorolás esetleg nem megfelelő. Ezért ezt a veszélyességi osztályt mindaddig nem kell belefoglalni az 1272/2008/EK rendelet VI. mellékletébe, amíg a kockázatértékelési bizottság állásfoglalást nem ad ki az új adatok vonatkozásában, ugyanakkor a kockázatértékelési bizottság korábbi állásfoglalásában szereplő összes további veszélyességi osztályt bele kell foglalni a mellékletbe.
(8)
Az 1272/2008/EK rendelet átmeneti rendelkezéseivel összhangban, amelyek lehetővé teszik az új rendelkezések korábban, önkéntes alapon történő alkalmazását, a szállítóknak lehetőséget kell adni arra, hogy önkéntes alapon a harmonizált osztályozások kötelező alkalmazásának kezdete előtt alkalmazzák az e rendelettel módosított 1272/2008/EK rendelet VI. mellékletének 3. részében meghatározott harmonizált osztályozásokat, és kiigazítsák a címkézést és a csomagolást.
(9)
Az e rendeletben előírt intézkedések összhangban vannak az 1907/2006/EK rendelet 133. cikke alapján létrehozott bizottság véleményével,
ELFOGADTA EZT A RENDELETET:
1. cikk
Az 1272/2008/EK rendelet a következőképpen módosul:
1.
A IV. melléklet ezen rendelet I. mellékletének megfelelően módosul.
2.
A VI. melléklet 3. része a következőképpen módosul:
a)
a 3.1. táblázat a következőképpen módosul:
i.
az 1272/2008/EK rendelet VI. mellékletében szereplő, az e rendelet II. mellékletében szereplő tételeknek megfelelő tételek helyébe az e rendelet II. mellékletében szereplő tételek lépnek;
ii.
az e rendelet III. mellékletében szereplő tételeket a 3.1. táblázatban szereplő tételek sorrendjének megfelelően be kell illeszteni;
b)
a 3.2. táblázat a következőképpen módosul:
i.
az 1272/2008/EK rendelet VI. mellékletében található, az e rendelet IV. mellékletében szereplő tételeknek megfelelő tételek helyébe az e rendelet IV. mellékletében szereplő tételek lépnek;
ii.
az e rendelet V. mellékletében szereplő tételeket a 3.2. táblázatban szereplő tételek sorrendjének megfelelően be kell illeszteni.
2. cikk
(1) A 3. cikk második bekezdésétől eltérve az anyagok 2014. december 1-je előtt, a keverékek pedig 2015. június 1-je előtt osztályozhatók, címkézhetők és csomagolhatók az e rendelettel módosított 1272/2008/EK rendelet szerint.
(2) A 3. cikk második bekezdésétől eltérve az 1272/2008/EK rendeletnek megfelelően osztályozott, címkézett és csomagolt, 2014. december 1-je előtt forgalomba hozott anyagokat 2016. december 1-jéig nem kell az e rendelettel módosított 1272/2008/EK rendeletnek megfelelően újracímkézni és átcsomagolni.
(3) A 3. cikk második bekezdésétől eltérve az 1999/45/EK európai parlamenti és tanácsi irányelvnek vagy az 1272/2008/EK rendeletnek megfelelően osztályozott, címkézett és csomagolt, 2015. június 1-je előtt forgalomba hozott keverékeket 2017. június 1-jéig nem kell az e rendelettel módosított 1272/2008/EK rendeletnek megfelelően újracímkézni és átcsomagolni.
(4) A 3. cikk (3) bekezdésétől eltérve az ezzel a rendelettel módosított 1272/2008/EK rendelet VI. mellékletének 3. részében meghatározott harmonizált osztályozások már a 3. cikk (3) bekezdésében meghatározott időpontok előtt is alkalmazhatók.
3. cikk
(1) Ez a rendelet az Európai Unió Hivatalos Lapjában való kihirdetését követő huszadik napon lép hatályba.
(2) Az 1. cikk (1) bekezdése az anyagok tekintetében 2014. december 1-jétől, a keverékek tekintetében 2015. június 1-jétől alkalmazandó.
(3) Az 1. cikk (2) bekezdését minden tétel esetében 2015. január 1-jétől kell alkalmazni, kivéve a „pitch, coal tar, high-temp.” (EK-szám: 266-028-2) tételt, amelynek tekintetében az 1. cikket 2016. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. október 2-án.

Labels: 1
20
7
0
3
12